[{"text_idx": "#000000", "text": "Mesag\u0302o de UEA okaze de la Zamenhofa Tago, 15 decembro 2021: interkomprenig\u0302o kaj konfido"}, {"text_idx": "#000001", "text": "C\u0302iun 15-an de decembro ni festas la naskig\u0302tagon de L. L. Zamenhof, la iniciatinto de Esperanto. Ni festas ne nur lian rolon en la ekapero de tiu internacia lingvo, sed precipe liajn homamajn principojn. Per liaj streboj, krom la plej disvastig\u0302inta internacia planlingvo, Esperanto estas ankau\u0306 klopodo por komprenig\u0302o inter homoj el diversaj kulturoj."}, {"text_idx": "#000002", "text": "La mondo trapasas krizon de malkonfido. Tutmondaj multdimensiaj krizoj subfosas nian kapablon unuig\u0302i por solvi komunajn problemojn. Tamen g\u0302uste alfronte al krizoj ni devas memori, ke ni estas unu sola homaro, ke ni estas egalaj en digno kaj rajto. Ni devas alproksimig\u0302i kaj rekoni unu la aliajn, kaj helpos por tio konscia atento al lingvoj, al la kultura diverseco kaj al tiuj aliroj, kiujn ni elektas por komuniki unuj kun la aliaj."}, {"text_idx": "#000003", "text": "La alvoko de la G\u0302enerala Sekretario de UN Anto\u0301nio Guterres pri nova multflankismo en la raporto Nia Komuna Tagordo estas alvoko por konfido, legitimo kaj realigo. Tio eblas nur per kunlaboro de c\u0302iuj. Necesas konstrui dau\u0306ripovajn, inkluzivajn sociojn kaj ekonomiojn, bazitajn je homaj rajtoj kaj homa digno por c\u0302iuj. Tio sendube tus\u0302as laboron pri internacia inkluzivemo, kreante pontojn inter grupoj izolitaj de lingvaj baroj kaj konscion pri nia komuna tutmondeco."}, {"text_idx": "#000004", "text": "Tutmonda civitaneco, homaj rajtoj, interkultura dialogo kaj solidareco estas bazoj por revigligi kaj refirmigi multflankismon. Tamen c\u0302io komencig\u0302as per interkomprenig\u0302o kreanta konfidon. En tiu senco ni utiligas Esperanton kiel vojon al kunlaboro, al konstruado de konsentoj, al internacia komprenig\u0302o, al komunikado inter homoj kaj popoloj kaj kiel ilon por paco."}, {"text_idx": "#000005", "text": "En la unua Universala Kongreso de Esperanto, en 1905, Zamenhof salutis la grandan tutmondan homan familio\u0301n kaj invitis c\u0302iujn al nova komencig\u0302inta estonteco. Tiam li diris: \u201c...en nia kunveno ne ekzistas nacioj fortaj kaj malfortaj, privilegiitaj kaj senprivilegiaj, neniu humilig\u0302as, neniu sin g\u0302enas; ni c\u0302iuj staras sur fundamento neu\u0306trala, ni c\u0302iuj estas plene egalrajtaj; ni c\u0302iuj sentas nin kiel membroj de unu nacio, kiel membroj de unu familio\u201d. En 2021, la Internacia Jaro de Paco kaj Konfido, tiuj vortoj restas dau\u0306re aktualaj kaj reprezentas la plej homan flankon de la laboroj de nia Asocio."}, {"text_idx": "#000006", "text": "En memoro al Zamenhof kaj lia revo pri tutmonda unuig\u0302o, Universala Esperanto-Asocio fieras pri siaj rilatoj kun UN, Unesko kaj aliaj internaciaj organizaj\u0302oj. Kun-respondeco, esenco de multflankismo, estas la principo, sur kiu ni konstruas pli bonan mondon por c\u0302iuj."}, {"text_idx": "#000016", "text": "Subtenu UEA per membrig\u0302o: /alighoj/alighilo"}, {"text_idx": "#000017", "text": "Alig\u0302i al 1.212 aliaj abonantoj"}, {"text_idx": "#000019", "text": "Subtenu UEA per membrig\u0302o: "}]